হাওয়া
হাওয়া, হবা বা ইভ (হিব্রু: חַוָּה‬, আধুনিক: Ḥava, টিবেরীয়: Ḥawwā; আরবি: حَوَّاء, প্রতিবর্ণীকৃত: Ḥawwāʾ; গ্রিক: Εὕα; লাতিন: Eva, Heva; Classical Syriac: ܚܰܘܳܐ Ḥawâ), আব্রাহামিক ধর্মানুসারে সৃষ্টির প্রথম নারী। তিনি আদমের স্ত্রী হিসাবেই ইসলামে পরিচিত। আদিপুস্তকের দ্বিতীয় অধ্যায় অনুসারে, হাওয়াকে আদমের পাঁজরের হাড় থেকে সৃষ্টি করা হয়েছিল। যদিও হাওয়াকে সৃষ্টির পূর্বেই আদমকে স্বর্গীয় উদ্যানে বিচরণ করতে দেওয়া হয়েছিল এবং নিষিদ্ধ ফল খেতে নিষেধ করা হয়েছিল, তবুও এটি পরিষ্কার যে হাওয়া সৃষ্টিকর্তার এই নিষেধ সম্পর্কে অবগত ছিলেন। কিন্তু সর্পের প্রলোভনে তিনি উক্ত নিষিদ্ধ ফল খান এবং আদমকেও তা খাওয়ান। এর ফলশ্রুতিতে তারা স্বর্গীয় উদ্যান থেকে বহিষ্কৃত হন। আদম ও হাওয়ার এই অবাধ্যতার বিষয়ে খ্রিস্টান মতবাদগুলোর মাঝে দৃষ্টিভঙ্গির ভিন্নতা লক্ষ্য করা যায়। তবে ইসলামী শিক্ষায় উভয়ই সমানভাবে দায়ী বলে মনে করা হয়। ক্যাথলিক গির্জা আদমের পাশাপাশি হাওয়াকেও সাধু (saint) হিসেবে গণ্য করে। মধ্যযুগ থেকেই এস্তোনিয়া, জার্মানি, হাঙ্গেরি, লিথুয়ানিয়া, স্ক্যান্ডিনেভিয়া সহ বিভিন্ন ইউরোপীয় দেশে ২৪ নভেম্বর সাধু অ্যাডাম ও ইভের পর্ব উৎযাপিত হয়ে আসছে।